Broj: 01-076/24-4140

Podgorica, 22.11.2024. godine

Klub poslanika Poseban klub poslanika

Poslanica, g-đa Radinka Ćinćur

**POSLANIČKO PITANJE**

Nastojim iskorstiti ovaj mehanizam i dati Vam priliku da javno objasnite situaciju oko kupovine hotela u Donjoj Gorici od firme Čelebić, koji bi se preuredio u Studenstki dom.

Da li su postojale analize o potrebama studenata zašto je odabrana ova lokacija koja je daleko od našeg najvećeg univerziteta državnog, te koliko je studenata iskazalo zainteresovanost za dom na ovom mjestu?

Da li je predviđena izgradnja menza u ovom domu, za koji bi država trebalo da izdvoji 6,4 miliona eura I koliko bi to koštalo?

Obrazloženje ćemo dati na sjednici, a odgovor tražim u pisanoj formi.

**ODGOVOR**

Uvažena poslanice Ćinćur,

Vjerujem da Vam je poznato da su potrebe smještaja studenata, posebno u Glavnom gradu, odavno prevazišle kapacitete studentskih domova, pa je iznajmljivanje stana u mjestu studiranja, i visoka kirija, posebna briga naših visokoškolaca i njihovih roditelja. I mandat ove Vlade započeo je sa inicijativama studentskih organizacija da se urgentno rješava pitanje smještaja studenata u Glavnom gradu. U posljednjoj studijskoj 2023/2024 godini preko 700 studenata je ostalo bez smještaja u domu, iako su na to imali pravo, a godinama unazad nije bilo sluha za unapređenje studenstkog standarda.

Zato je, tragom incijative Studentskog parlamenta Univerziteta Crne Gore iz novembra 2023. godine, Ministarstvo prosvjete, nauke i inovacija u februaru 2024., za Vladu pripremilo informaciju, u kojoj se navodi da postojeći studentski domovi u Podgorici raspolažu sa 1509 mjesta. U studijskoj 2023/24 godini za dom su konkurisala 722 studenta prve godine, od kojih je pravo ostvario 321 student, dok je u toku raspodjele za II, III, IV, V, VI godinu studija konkurisao 1501 student. To znači da su ukupno 2223 studenta konkurisala na 1509 mjesta, odnosno da je 714 njih ostalo bez zadovoljene potrebe za smještajem.

Ministarstvo prosvjete, nauke i inovacija je 19.07.2024. godine pokrenulo postupak javne nabavke za kupovinu objekta za smještaj studenata. Tokom postupka pristigla je jedna ponuda – kompanije

 “Čelebić city” za objekat u Donjoj Gorici, ukupne vrijednosti 6.290.500,00 eura. Objekat je površine 4.204 m2 sa pripadajućim zemljištem od 2.947 m2, za koji je naknadno izrađena i procjena vještaka građevinske struke, koji je ovaj objekat procijenio na 6.305.970,00 eura.

Nakon sprovedenih svih procedura i donošenja odluke o izboru, minstarka prosvjete nauke i inovacija je, po ovlašćenju Vlade, 21. oktobra 2024. godine zaključila ugovor o kupoprodaji nepokretnosti sa jedinim ponuđačem. Istog dana, Ministarstvo prosvjete, nauke i inovacija se obratilo Zaštitnici imovinsko-pravnih interesa radi dobijanja mišljenja o navedenom pravnom poslu. U Mišljenju Zaštitnice imovinsko-pravnih interesa, od 28. oktobra 2024. godine, navedeno je da se ugovor odnosi na kupoprodaju nepokretnosti, a da je ta kupovina izuzeta od primjene Zakona o javnim nabavkama. Upućuje se na raskid ugovora i primjenu procedure od strane ovlašćenog organa. Ministarka prosvjete je 5. novembra 2024. raskinula ugovor od 21.oktobra 2024. godine.

Što se tiče lokacije objekta koji, kao što čujete, nije kupljen, već je Vlada donijela odluku da se zakupi na period od dva mjeseca, po cijeni od 6 eura po metru kvadratnom, ona je bila jedan od kriterijuma prilikom vrednovanja ponuda. Bilo koji objekat bliži postojećim domskim kampusima, imao bi prednost u broju bodova.

Kada je u pitanju interesovanje, trenutno u ovom objektu boravi 120 studenata, dok se naredne sedmice očekuje useljavanje još njih 20.

U međuvremenu, Vlada je zadužila organ nadležan za poslove državne imovine da, u skladu sa zakonskom procedurom, nađe najbolji način za rješavanje pitanja smještaja studenata.

S poštovanjem,

 **PREDSJEDNIK**

 **mr Milojko Spajić**